Proteas maak groot skande; uit Kampioene-toernooi | Maroela Media
Toe was daar nog hoop en verwagtinge. AB de Villiers en Virat Kohli loot voor die wedstryd (Foto: Twitter @OfficialCSA)
Die woord skande, sal baie sê, is miskien oordadig kras. Wanneer die eerste gekeurde span ter wêreld met die aanvang van die toernooi, egter binne 51 lopies, van 140/2 tot 191 almal uit, sy laaste agt paaltjies verloor, is dit net eenvoudig nie goed genoeg nie.Indië het die teiken bereik met 12 van sy toegelate 50 beurte nog oor. Daarmee is die Proteas in wat eintlik 'n kwarteind was, uit die toernooi gebonder.
Net drie dae gelede kon die Proteas teen die swak Pakistan net 219/8 in hulle 50 beurte bymekaarskraap en teen alle verwagting in teen die laaste gekeurde span verloor.
Die aanvangsvennootskap tussen Hashim Amla (35 in 54 balle) en Quinton de Kock (53 in 72 balle) was eenvoudig te stadig om vroeë beheer in die wedstryd te neem.
Twee van die voorste kolwers, AB de Villiers wat gelyk het of hy op stryk was, en David Miller is binne vyf balle van mekaar uitgehardloop.
Miller se geval was so 'n deurmekaarspul dat hy vir die kolfkampie geduik het terwyl sy kolfmaat Faf du Plessis gestrek het om sy kolf oor dieselfde streep te kry. Intussen het die Indiërs die balkies tydens dié amperse lagwekkende voorval aan die ander kant verwyder.
Miller is uitgegee omdat die twee kolwers nooit met die lopie gekruis het nie .
Vyftien lopies later het Du Plessis hom gevolg toe hy vir 36 skoongeboul is. Net JP Duminy, wat met omsigtigheid moes kolf omdat Chris Morris en Andile Phehlukwayo, albei vir vier lopies, en Morné Morkel (eerste bal) goedkoop uitgehaal is, het daarna redelik met 20 nun bygedra.
Imran Tahir was die laaste man uit toe hy vir een uitgehardloop is.
♦ Die boulers het weinig byt getoon. Kagiso Rabada het sy nege beurte met goeie beheer afgestuur en net 34 lopies afgestaan, en Morkel en Tahir was redelik bestendig en is ook elk met 'n paaltjie beloon.
Die Indiese kolwers was egter uit die staanspoor in beheer.
Vir Indië het Virat Kohli met sewe viere, en ook 'n ses om die wenlopies te slaan, 76 in 101 balle aangeteken; Shikhar Dhawan het 78 in 83 balle geslaan en die tweede paaltjie tussen hulle het 128 lopies opgelewer ná die vroeë paaltjie van Morkel op 23/1 wat seker 'n bietjie onwaarskynlike hoop aan die Proteas gegee het.
♦ Wat egter duidelik is, is dat die Proteas nie op sukses kan staat maak met 'n span vol middelmatige veelsydige spelers, wat nie regtig as topkolwers en redelike boulers of as topboulers wat redelik kan kolf gereken kan word nie.
Daar is nie 'n Jacques Kallis, Shaun Pollock, Brian McMillan of Clive Rice onder hulle nie – uithaler-kolwers wat ook kan boul, of van die wêreld se beste boulers wat regtig kan kolf nie.
Die volle telkaart kan gesien word op die skakel http://www.espncricinfo.com/icc-champions-trophy-2017/engine/match/1022367.html
Ha Ha Ha! Of die Afrikaners dit nou wil hoor of nie, Suid-Afrikaanse krieket is in 1992 vervloek. Dis waarom hulle so baie 'choke' en waarom hulle NOOIT die wêreldbeker sal wen nie.
Wie onthou nog hoe Afrikaners gedreig is dat hulle moet "JA" stem of die Proteas word teruggestuur van die wêreldbeker toernooi in Nieu-Seeland daardie jaar? Praat van 'n pot lensiesop…
Net een woord- CHOKING
AB wil sy brood aan albei kante gebotter he. Sy verdeelde aandag en fokus bring mee dat hy nie rasioneel as kaptein optree nie. Hy moet van die kapteinskap onthef word.
Die spankeuses laat ook veel te wense oor – te veel passasiers.
Wonder of daar nie dalk groot geld met sport weddenskappe gemaak word nie. As die no 1 span verloor…
AB moet ontneem word van die kapteinskap. Verder moet hy besluit wil hy vir SA speel of nie. Dit moet beslis 'n negatiewe invloed op die span het as hy selektief wil speel en selektief beserings opdoen. Hy het beslis groter as die spel geraak.